
PËR KALIMIN NË PRONËSI, NGA MINISTRIA E ZHVILLIMIT EKONOMIK, TURIZMIT, TREGTISË DHE SIPËRMARRJES TE BASHKIA TIRANË, TË PASURISË ME NR. 2/377, VOL. 37,       F. 133, ZK. 8380, ME EMËRTIM “GODINË NJËKATËSHE” E DHOMËS SË TREGTISË DHE INDUSTRISË TIRANË

Në mbështetje të nenit 100 të Kushtetutës, të neneve 13 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, dhe të nenit 3, të ligjit nr. 8744, datë 22.2.2001, “Për transferimin e pronave të paluajtshme publike të shtetit në njësitë e qeverisjes vendore”, të ndryshuar, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave 

VENDOSI:

1. Kalimin në pronësi, nga Ministria e Zhvillimit Ekonomik, Turizmit, Tregtisë dhe Sipërmarrjes te Bashkia Tiranë, të pasurisë me nr. 2/377, vol.37, faqe 133, zona kadastrale 8380, me emërtim “Godinë njëkatëshe” e Dhomës së Tregtisë dhe Industrisë Tiranë, me sipërfaqe të përgjithshme 1 042 (një mijë e dyzet e dy) m2, nga të cilat 766 (shtatëqind e gjashtëdhjetë e gjashtë) m2 sipërfaqe ndërtimore dhe 276 (dyqind e shtatëdhjetë e gjashtë) m2 sipërfaqe truall funksional, me vendndodhje në Rrugën e Kavajës, Tiranë, sipas dokumentacionit bashkëlidhur këtij vendimi, në funksion të ushtrimit të veprimtarive në fushën e përgjegjësisë së këtij institucioni, me të gjitha të drejtat dhe detyrimet, në momentin e hyrjes në fuqi të këtij vendimi.
2. Ngarkohen Ministria e Zhvillimit Ekonomik, Turizmit, Tregtisë dhe Sipërmarrjes, Ministria e Punëve të Brendshme, Dhoma e Tregtisë dhe Industrisë Tiranë, Bashkia Tiranë dhe kryeregjistruesi i Pasurive të Paluajtshme të Republikës së Shqipërisë për zbatimin e këtij vendimi. 
Ky vendim hyn në fuqi pas botimit në Fletoren Zyrtare. 

ZËVENDËSKRYEMINISTRI
Niko Peleshi

